***Relevancia v interpretácií***

Interpretácia je pojem veľmi komplikovaný a s pomerne širokým významom, ktorý sa vo vzťahu k rôznym vedným odborom môže výrazne odlišovať. Obecne je však interpretáciou určitý výklad, tlmočenie či vysvetlenie istých javov, textov alebo myšlienok. Pomocou interpretácie tieto myšlienky či informácie robíme pre druhých zrozumiteľnejšie a prijateľnejšie, čím ich dokážu ľahko pochopiť, prevziať, prípadne si utvoriť svoj vlastný názor na vec a ďalej o téme premýšľať. Interpretáciou teda človek získava množstvo informácií o určitej skutočnosti, ale ktoré z nich sú pre ňho relevantné? Čo to vlastne samotný termín relevancie znamená? Môžeme aplikovať relevanciu v interpretácií aj do múzejného prostredia?

Relevancia obecne znamená významnosť alebo dôležitosť vo vzťahu k nejakému cieľu či záveru. Informácia je vzhľadom k určitému cieľu relevantná len v tom prípade, keď zvyšuje pravdepodobnosť jeho dosiahnutia. Ak naopak znižuje jeho pravdepodobnosť, je táto informácia pre nás irelevantná. V tomto prípade by sme teda relevanciu v interpretácií mohli vidieť v tom, že interpretujeme istý jav, skutočnosť či vec s istým cieľom, ktorý chceme dosiahnuť, resp. chceme aby si človek niečo konkrétne uvedomil alebo sa naučil. Preto vyberáme pre túto interpretáciu len tie informácie, ktoré sú pre daný cieľ podstatné a dôležité. Ostatné informácie nás teda v prípade tejto interpretácie nemusia zaujímať, alebo len veľmi okrajovo. Inak by človek bol prehltený informáciami, ktoré by ho však k danému cieľu nemuseli priviesť. Príkladom nám môže byť práve múzejné prostredie. Môžeme si vziať napríklad takú vidličku. Tento predmet môže byť použitý jednak pri výstave, prezentujúcej históriu starovekého Grécka. V tomto prípade by si návštevník mal všímať jej materiál, funkčnosť, použiteľnosť alebo fakt, že má len dva rovné zuby. Zatiaľ čo na umeleckej výstave, ktorá prezentuje rôzne sady vidličiek z 19. storočia, si návštevník skôr bude všímať ich estetickú stránku, vzory, ornamenty či opäť materiál. Z toho teda môžeme vyvodiť, že relevancia veľmi závisí na kontexte. A teda, čo môže byť pre jeden kontext relevantné, môže byť pre iný kontext irelevantné. Preto by sme teda mohli tvrdiť, že relevantnosť je v súvislosti s interpretáciou nenahraditeľná.